CELEX: 62021CN0582
Language: lt
Date: 2021-09-17 00:00:00
Title: Byla C-582/21: 2021 m. rugsėjo 17 d. Sąd Okregowy Warszawa-Praga w Warszawie (Lenkija) pateiktas prašymas priimti prejudicinį sprendimą byloje FY / Profi Credit Polska S.A.

2022 2 7   
            
            
               LT
            
            
               Europos Sąjungos oficialusis leidinys
            
            
               C 64/10
            
         
      2021 m. rugsėjo 17 d.Sąd Okregowy Warszawa-Praga w Warszawie (Lenkija) pateiktas prašymas priimti prejudicinį sprendimą byloje FY / Profi Credit Polska S.A.
      
      (Byla C-582/21)
      (2022/C 64/16)
      Proceso kalba: lenkų
      
         Prašymą priimti prejudicinį sprendimą pateikęs teismas
      
      
         Sąd Okregowy Warszawa-Praga w Warszawie
      
      
         Šalys pagrindinėje byloje
      
      
         Apeliantė: FY
      
         Kita apeliacinio proceso šalis: Profi Credit Polska S.A.
      
      
         Prejudiciniai klausimai
      
      
                  1.
               
               
                  Ar Europos Sąjungos sutarties 4 straipsnio 3 dalis ir 19 straipsnio 1 dalis, atsižvelgiant į Europos Sąjungos Teisingumo Teismo jurisprudencijoje įtvirtintą lygiavertiškumo principą, turi būti aiškinamos taip, kad pagal SESV 267 straipsnio pirmą pastraipą priimtas Europos Sąjungos Teisingumo Teismo sprendimas dėl Sąjungos teisės aiškinimo yra pagrindas atnaujinti civilinį procesą, užbaigtą anksčiau priimtu įsiteisėjusiu sprendimu, jeigu pagal nacionalinės teisės nuostatą, kaip antai Kodeks postępowania cywilnego (Civilinio proceso kodeksas) 4011 straipsnį, leidžiama atnaujinti procesą, kai jau įsiteisėjęs teismo sprendimas buvo priimtas remiantis nuostata, kuri Trybunał Konstytucyjny sprendimu buvo pripažinta nesuderinama su aukštesnės galios teisės aktu?
               
            
                  2.
               
               
                  Ar pagal iš Europos Sąjungos sutarties 4 straipsnio 3 dalies ir Europos Sąjungos Teisingumo Teismo jurisprudencijos kylantį Sąjungos teisę atitinkančio nacionalinės teisės aiškinimo principą reikalaujama, kad nacionalinės teisės nuostata, kaip antai Civilinio proceso kodekso 401 straipsnio 2 punktas, būtų aiškinama plečiamai, taip, kad joje apibrėžtas proceso atnaujinimo pagrindas apimtų už akių priimtą įsiteisėjusį teismo sprendimą, kuriame teismas, pažeisdamas įpareigojimus, kylančius iš ESTT sprendimo byloje Profi Credit (C-176/17), neišnagrinėjo vartotojo su paskolos davėju sudarytos sutarties sąlygų nesąžiningumo klausimo ir tik patikrino formalų vekselio galiojimą?